กฎกระทรวงกำหนดหลักเกณฑ์และวิธีการในการจดทะเบียนผู้ประกอบการขนส่งต่อเนื่องหลายรูปแบบและการจดทะเบียนการตั้งตัวแทน พ.ศ. 2550

กฎกระทรวง
กฎกระทรวง
กำหนดหลักเกณฑ์และวิธีการในการจดทะเบียน
ผู้ประกอบการขนส่งต่อเนื่องหลายรูปแบบและการจดทะเบียนการตั้งตัวแทน
พ.ศ. ๒๕๕๐[๑]
 

อาศัยอำนาจตามความในมาตรา
๖ มาตรา ๔๑ วรรคสาม และมาตรา ๔๘
วรรคสามแห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘ รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ
๑ ผู้ใดประสงค์จะขอจดทะเบียนตามมาตรา
๓๙ (๑) ให้ยื่นคำขอจดทะเบียนผู้ประกอบการขนส่งต่อเนื่องหลายรูปแบบตามแบบ ขต.-ค๑
ท้ายกฎกระทรวงนี้ ต่อนายทะเบียน ณ สำนักส่งเสริมการขนส่งทางน้ำและการพาณิชยนาวี
กรมการขนส่งทางน้ำและพาณิชยนาวี
พร้อมด้วยเอกสารหลักฐานตามที่กำหนดไว้ในแบบดังกล่าว

ข้อ
๒
เมื่อมีการยื่นคำขอจดทะเบียนเป็นผู้ประกอบการขนส่งต่อเนื่องที่ได้จดทะเบียนตามมาตรา
๔๑
ถ้านายทะเบียนเห็นว่าไม่อาจรับจดทะเบียนได้เนื่องจากผู้ยื่นคำขอจดทะเบียนมีคุณสมบัติหรือหลักประกันไม่ถูกต้องและได้แจ้งเป็นหนังสือให้ผู้ยื่นคำขอจดทะเบียนทราบแล้ว
ต่อมาผู้ยื่นคำขอจดทะเบียนได้ยื่นเอกสารหลักฐานแสดงการแก้ไขคุณสมบัติหรือหลักประกันให้ถูกต้องพร้อมกับยื่นคำขอจดทะเบียนใหม่
หากนายทะเบียนเห็นว่าผู้ยื่นคำขอจดทะเบียนมีคุณสมบัติและหลักประกันถูกต้องให้นายทะเบียนรับจดทะเบียนและออกใบทะเบียนภายในสามสิบวันนับแต่วันที่ได้รับคำขอจดทะเบียนใหม่

ข้อ
๓
ใบทะเบียนผู้ประกอบการขนส่งต่อเนื่องหลายรูปแบบให้เป็นไปตามแบบ ขต.-บ๑
ท้ายกฎกระทรวงนี้

ข้อ
๔
ผู้ประกอบการขนส่งหรือขนส่งต่อเนื่องหลายรูปแบบในต่างประเทศตามมาตรา ๓๙ (๓)
ที่ประสงค์จะประกอบกิจการขนส่งต่อเนื่องหลายรูปแบบในราชอาณาจักร
ให้ยื่นคำขอจดทะเบียนการตั้งตัวแทนตามแบบ ขต.-ค๒ ท้ายกฎกระทรวงนี้ ต่อนายทะเบียน ณ
สำนักส่งเสริมการขนส่งทางน้ำและการพาณิชยนาวี กรมการขนส่งทางน้ำและพาณิชยนาวี
พร้อมด้วยเอกสารหลักฐานตามที่กำหนดไว้ในแบบดังกล่าว

ข้อ
๕
เมื่อมีการยื่นคำขอจดทะเบียนการตั้งตัวแทนตามมาตรา ๔๘
ถ้านายทะเบียนเห็นว่าไม่อาจรับจดทะเบียนการตั้งตัวแทนได้เนื่องจากผู้ยื่นคำขอจดทะเบียนแสดงหลักฐานไม่ครบถ้วนและได้แจ้งเป็นหนังสือให้ผู้ยื่นคำขอจดทะเบียนทราบแล้ว
ต่อมาผู้ยื่นคำขอจดทะเบียนได้ยื่นแสดงหลักฐานเพิ่มเติมพร้อมกับยื่นคำขอจดทะเบียนการตั้งตัวแทนใหม่
หากนายทะเบียนเห็นว่าผู้ยื่นคำขอจดทะเบียนแสดงหลักฐานครบถ้วน
ให้นายทะเบียนรับจดทะเบียนการตั้งตัวแทนและออกใบทะเบียนภายในสามสิบวันนับแต่วันที่ได้รับคำขอจดทะเบียนการตั้งตัวแทนใหม่

ข้อ
๖ ใบทะเบียนการตั้งตัวแทนให้เป็นไปตามแบบ
ขต.-บ๒ ท้ายกฎกระทรวงนี้


ให้ไว้ ณ วันที่ ๔
เมษายน พ.ศ. ๒๕๕๐
สรรเสริญ
วงศ์ชะอุ่ม
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม
[เอกสารแนบท้าย]

๑. คำขอจดทะเบียนผู้ประกอบการขนส่งต่อเนื่องหลายรูปแบบ
(แบบ ขต.-ค๑)
๒.
ใบทะเบียนผู้ประกอบการขนส่งต่อเนื่องหลายรูปแบบ (แบบ ขต.-บ๑)
๓. คำขอจดทะเบียนการตั้งตัวแทน (แบบ ขต.-ค๒)
๔. ใบทะเบียนการตั้งตัวแทน (แบบ ขต.-บ๒)

(ดูข้อมูลจากภาพกฎหมาย)
หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๔๑ และมาตรา ๔๘
แห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘
บัญญัติให้ผู้ที่จะเป็นผู้ประกอบการขนส่งต่อเนื่องและผู้ประกอบการขนส่งหรือขนส่งต่อเนื่องหลายรูปแบบในต่างประเทศที่ประสงค์จะประกอบกิจการขนส่งต่อเนื่องหลายรูปแบบในราชอาณาจักร
ต้องยื่นคำขอจดทะเบียนผู้ประกอบการขนส่งต่อเนื่องหลายรูปแบบหรือคำขอจดทะเบียนการตั้งตัวแทน
แล้วแต่กรณี ต่อนายทะเบียน
สมควรกำหนดหลักเกณฑ์และวิธีการในการจดทะเบียนผู้ประกอบการขนส่งต่อเนื่องหลายรูปแบบและการจดทะเบียนการตั้งตัวแทนดังกล่าว
จึงจำเป็นต้องออกกฎกระทรวงนี้



















โสรศ/ผู้จัดทำ
๑๕ พฤษภาคม ๒๕๕๐

ภัทรวีร์/ปรับปรุง
๗ ธันวาคม ๒๕๖๐







[๑] ราชกิจจานุเบกษา
เล่ม ๑๒๔/ตอนที่ ๒๓ ก/หน้า ๒๙/๔ พฤษภาคม ๒๕๕๐